Erich Procházka

Erich „Boboš“ Procházka (* 27. november 1961, Nové Zámky, Česko-Slovensko) je slovenský, hlavne bluesový, štúdiový hudobník, všeobecne uznávaný hráč na ústnu harmoniku, spevák, moderátor a textár.

 Životopis 
Erich „Boboš“ Procházka sa naučil hrať na fúkaciu harmoniku ako samouk. Žánrovo je zameraný hlavne na blues. Ako bluesman sa etabloval už od začiatkov svojej hudobnej kariéry. 

V roku 1983 založil v Šamoríne skupinu Samaria Blues Band. V roku 1985, spolu s Jurajom Turtevom (gitara) a Miroslavom Staníkom (slide gitara), založili kapelu Bluesweiser. V roku 1988 hral u Jozefa Barinu v kapele Rockforte. V rokoch 1990 až 1991 pôsobil v skupine Exit, v ktorej spolu s ním účinkovali Miro Dvorský (gitara, basová gitara, spev), Jiří Vana (gitara) a Oto Berežný (bicie). V roku 1991 spolu s Jiřím Vanom a Otom Berežným založili skupinu Electric Blues Band, s ktorou boli v roku 1997 predkapelou vystúpenia Johna Mayalla & the Bluesbreakers v Bratislave. 

V roku 1999 Erich Procházka založil svoj sólový projekt Boboš & The Frozen Dozen, v ktorom s ním spolupracoval Milan Konfráter (spev, elektrická gitara), Dušan Strapec (basová gitara) a Oto Berežný (bicie nástroje). Od roku 1999 je Erich Procházka taktiež aj členom zoskupenia Jána Liteckého Švedu, Víťazný traktor, s ktorým účinkovali na viacerých koncertných akciách, usporiadsných bluesovou hudobnou scénou.

V roku 2006 v Bratislave založili Erich Procházka, Igor Sabo (bicie) a Štefan Lengyel (gitara) kapelu Sitra Achra. Hrávali spolu pondelkové bluesové koncerty v Starom meste. Neskôr sa trio rozšírilo na sexteto, keď sa k nemu pripojil Martin Zajko (gitara), Martin Gašpar (basová gitara) a Martin Wittgruber (klávesy). Toto zoskupenie vydalo tri oficiálne hudobné albumy Okrem toho Erich Procházka spolupracuje s bluesovým gitaristom, Marekom Wolfom, s ktorým  nahral štyri albumy.

Erich „Boboš“ Procházka už viac desaťročí účinkuje na podujatiach usporiadaných hudobníkmi z rôznych krajín. Tieto akcie sa konajú hlavne na Slovensku, v Česku a v Poľsku. Ako uznávaný hráč na fúkaciu harmoniku Erich Procházka spolupracoval pri štúdiovej produkcii viac ako stovky hudobne štýlovo pestrých projektov t.j. nielen bluesových hudobnikov, ale aj v žánroch ako je rock, pop, šansón, džez, či heavy metal.

 Diskografia 
Štúdiové albumy
 Boboš & the Frozen Dozen:  ...grooved..., (CD, album), Millenium Records (2003)
 Erich "Boboš" Procházka, The Frozen Dozen: Eosphoros . (CD, album), Monti Records (2005)
 Procházka Boboš Erich a Sitra Achra: Sitra achra, (CD, album), Merch s.r.o. (2007)
 Erich Boboš Procházka & Marek Wolf - Diversion, East-West Promotion (2012)
 Petra Börnerová Duo, spoluúčinkujú: Gwyn Ashton, Ádám Bornemissza, Boboš, Miloš Železňák, Dura: Acoustic Session, Pure Music (2012)
 Erich Boboš Procházka* & Marek Wolf: Inversion (CD, Album), East-West Promotion (2014)
 Erich Boboš Procházka* & Marek Wolf: Live (CD, Album), Indies Happy Trails (2015)
 Erich Boboš Procházka* & Marek Wolf: Conversion (CD, Album), Indies Happy Trails (2016)
 Sitra Achra: III, (CD, Album), AV Servis (2018)
 Sitra Achra: SITRacoustic (CD, Album), (2020)
Kompilácie
 Jana Kirschner, Peter Lipa, Boboš Procházka / Eosphoros, (CD, Album), Monti Records (2005)

 Referencie 


Kategória:Osobnosti z Nových Zámkov
Kategória:Slovenskí bluesoví hudobníci
Kategória:Slovenskí rockoví hudobníci